נהג בגרמניה נתפס במצלמת מהירות עובר על החוק, אך לא קיבל קנס בזכות יונה שעפה והסתירה את פניו. "רוח הקודש התערבה", התלוצצו במשטרה
APפורסם: 28.05.19 , 18:39
היונה מסתירה את פני הנהג(צילום: Kreispolizeibehoerde Viersen ,AP)
יונה לבנה הצילה נהג בגרמניה מדו"ח על נהיגה מופרזת, בכך שהתעופפה בזמן ובמקום הנכונים – בדיוק כדי להסתיר את פרצופו בתמונה של מצלמת מהירות שתיעדה את העבירה.
הנהג, לפי המשטרה המקומית בעיר וירסן שבמערב המדינה, נסע במהירות של 54 קמ"ש, באזור שבו הנסיעה המרבית המותרת היא 30 קמ"ש. מספר הרישוי ברכב זוהה אמנם, וככל הנראה ניתן היה לתת לו את הקנס על סך 105 אירו (כ-425 שקל), אך המשטרה החליטה לוותר לנהג.
היא פרסמה הודעה מבודחת ואמרה כי הנהג ניצל בידי "מלאך שומר עם נוצות". במשטרה הוסיפו כי ייתכן ש"רוח הקודש" התערבה במקרה. "הבנו את הסימן ועזבנו את הנהג העבריין לשלום לעת עתה", מסרו. עם זאת, ציינו, "אנחנו מקווים שהנהג המוגן יבין גם הוא את 'הרמז מלמעלה' וינהג בהתאם בעתיד".
ההשראה להודעה של המשטרה הגיעה אולי מחג העלייה ביום חמישי השבוע, ובו מציינים הנוצרים את עלייתו השמיימה של ישו לפי דתם. היונה היא גם סמל לרוח הקודש, אחת משלוש צורותיו של האל בשילוש הקדוש, אמונת יסוד בנצרות.
היונה בתיעוד של מצלמת התנועה
צילום: Kreispolizeibehoerde Viersen ,AP